**ДО**

**ОБЩИНСКИЯ СЪВЕТ –**

**РУСЕ**

**ПРЕДЛОЖЕНИЕ**

**от Пламен Стоилов**

**Кмет на Община Русе**

**ОТНОСНО:**  Наредба за стопанисване, управление и ползване на общински пасища и мери на територията на Община Русе.

**УВАЖАЕМИ ОБЩИНСКИ СЪВЕТНИЦИ,**

Съгласно изискванията на чл.28, ал.1 от Закона за нормативните актове, към предложения от мен проект на Наредба за стопанисване, управление и ползване на общински пасища и мери на територията на Община Русе, прилагам мотивите си – отговарящи на изискванията на чл.28, ал.2 от ЗНА.

1. Причини, налагащи приемането на подзаконов нормативен акт:

Предоставянето на общински мери и пасища досега се извършва по реда на Наредба № 1 за общинската собственост, при спазване на разпоредбите на ЗОС и ЗСПЗЗ, както и в изпълнение на конкретните решения на ОбС. В тази наредба липсва подробно описание на реда за ползването на общинските пасища и мери, задълженията на ползвателите и стандартите, които следва да се спазват. До настоящия момент не е въведена такса за общо ползване на общинските пасища, мери. Те се предоставят безвъзмездно всяка година с решение на Общински съвет – Русе. Не са регламентирани и административно - наказателни разпоредби за нарушенията, свързани с ползването на пасищата и мерите, включително тези по чл. 19 от ЗСПЗЗ. Съвкупността от тези обстоятелства води до лошо стопанисване на имотите от техните ползватели, поради което е необходима допълнителна и подробна регламентация в отделна наредба. Това ще подобри качественото използване на съществуващите пасища, мери, както и ще създаде предпоставки за създаване и възстановяване на такива.

В законите, касаещи земеделските земи, липсва изрична уредба при какви условия и по какъв ред се прекратява правото за общо ползване на общински пасища, мери. Регламентирането на този въпрос ще доведе до допълване и изясняване правоотношенията между собственика и ползвателя, създадени с решението за предоставяне.

С Решение № 364, прието с Протокол № 17/15.11.2012 година на Общински съвет – Русе, считано от 01.01.2013 година е създадено ново общинско предприятие с наименование „Управление на общински имоти”. Предмета на дейност на предприятието включва защита и опазване на поземлените имоти в общинските горски територии, както и управление и стопанисване на земеделски земи от общинския поземлен фонд, включващи обработваеми и необработваеми площи, пасища, мери; отчет и контрол върху управлението. За целта е създадено звено „Земеделски земи, мери, пасища и гори”. В специалните закони контрола, стопанисването и управлението се предоставя на служителите на общинска администрация. Решението на ОбС – Русе и устройствения правилник на ОП „УОбИ” не регламентират правата и задълженията на служителите от звено ЗЗМПГ, както и подробности в какво и докъде се разпростира контрола на служителите от звеното.

2. Цели

С новата Наредба се цели определяне обхвата на стопанисването и управлението на общинските пасища, мери на територията на Община Русе.

Друга цел е определяне на конкретните правомощия на Общинския съвет – Русе, Кмета на Община Русе, кметовете, кметските наместници на населените места в Община Русе, както и правата и задълженията на служителите в новосъздаденото общинско предприятие „Управление на общински имоти“ – Русе, звено ЗЗМПГ относно стопанисването, управлението и предоставянето за ползване на пасища, мери – общинска собственост, както и тези по чл.19, ал.1 от ЗСПЗЗ в съответствие с изискванията за поддържане на земята в добро земеделско и екологично състояние.

Създават се и административно-наказателни разпоредби, които да изпълняват осъществяването на по – пълен и ефективен контрол по опазването и възстановяването на общинските пасища, мери на територията на Община Русе.

3. Финансови и други средства, необходими за прилагането на новата уредба.

Прилагането на новата Наредба за стопанисване, управление и ползване на общински пасища и мери на територията на Община Русе няма да е свързано с изразходване на допълнителни финансови средства от бюджета на Общината, както и с ангажиране на допълнителни човешки ресурси.

4. Очаквани резултати от прилагането, включително финансови, ако има такива.

- Очертаване състоянието на общинските пасища, мери, изясняване необходимите мерки за по-ефективно управление и поддържане на имотите. Възможност да се възстановят обраслите с храсти и горска растителност пасища, мери.

- Увеличаване приходите от управление от въведената такса за общо ползване.

- Спазване на действащите национални и европейски норми за поддържане на пасищата и мерите в добро земеделско и екологично състояние.

5. Анализ за съответствие с правото на Европейския съюз.

Предлаганият проект на Наредба е изготвен в съответствие с правото на Европейския съюз, предвид съответствието на основният нормативен акт – Закона за собствеността и ползването на земеделските земи.

С оглед изложеното и на основание чл. 63, ал.1, предложение първо от Правилника за организацията и дейността на Общински съвет Русе, неговите комисии и взаимодействието му с общинската администрация, предлагам на Общинския съвет - Русе да вземе следното

Р Е Ш Е Н И Е:

На основание чл. 21, ал.2, във връзка с чл.21, ал.1, т.8 от Закона за местното самоуправление и местната администрация, чл.28, ал.1 от Закона за нормативните актове, чл.37и – чл.37п от Закона за собствеността и ползването на земеделските земи, Общинският съвет, реши:

1. Приема предложения проект на Наредба за стопанисване, управление и ползване на общински пасища, мери на територията на Община Русе.

**ВНОСИТЕЛ,**

**ПЛАМЕН СТОИЛОВ**

*Кмет на Община Русе*

**Съгласували,**

**Даниела Шилкова**

*Зам. – кмет на Община Русе*

**Елка Дочева**

*Директор – дирекция ПД*

**Асен Станчев**

*Ст.юрисконсулт дирекция ПД*

**Предложил:**

**Анелия Няголова**

*За Директор на ОП ”УОбИ” – Русе,*

*съгласно Заповед № ЧР 3/09.01.2013 г. на Кмета на Община Русе*

**Боряна Генджова**

*Юрисконсулт ОП ”УОбИ”*

Изготвил,

**Мая Дакова**

*Ръководител звено ЗЗМПГ в ОП „УОбИ“*

**Н А Р Е Д Б А**

**за управление, стопанисване и ползване на пасища, мери на територията на Община Русе**

**Раздел І**

**Общи разпоредби**

**Чл.1.** С тази наредба се уреждат реда и условията за управление, стопанисване и ползване на общинските пасища, мери в съответствие със Закона за собствеността и ползването на земеделските земи /ЗСПЗЗ/, Закона за общинската собственост /ЗОС/ и Закона за опазване на земеделските земи /ЗОЗЗ/.

**Чл. 2.** Предмет на Наредбата са общинските имоти с начин на трайно ползване пасище, мера, включително тези по чл. 19 от ЗСПЗЗ, находящи се на територията на Общината.

**Чл. 3.** Наредбата определя конкретните правомощия на Общинския съвет - Русе, Кмета на Община Русе, кметове, кметските наместници на населените места в Община Русе и Общинско предприятие „Управление на общински имоти” (ОП „Управление на общински имоти”).

**Раздел ІІ**

**Стопанисване, управление и ползване на**

**пасища, мери - общинска собственост**

**Чл. 4**. Стопанисването и управлението на пасища, мери обхваща:

1. поддържането на съществуващите пасища, мери;

2. създаване на нови пасища, мери;

3. предоставяне за ползване;

4. контрол и наблюдение на състоянието на наличните пасища, мери.

**Чл. 5.** Стопанисването и управлението на пасища, мери се извършва от ОП „Управление на общински имоти“, звено „Земеделски земи, мери, пасища и гори“ (ЗЗМПГ).

**Чл. 6.** Предоставянето за ползване на общинските пасища, мери се извършва с решение на общинския съвет.

**Чл. 7.** Общинският съвет приема:

1. Годишен експлоатационен план за паша.

2. Решение за предоставяне на общинските мери и пасища за общо ползване от земеделски стопани и/или техни сдружения, придружено с поименен списък на земеделските стопани от съответните населени места.

**Чл. 8.** Забранява се строителство в общинските пасища, мери без промяна на предназначението им, с изключение на условията на Наредба № 19 от 25.10.2012 г. за строителство в земеделски земи без промяна на предназначението им *(ДВ бр.85 от 6 Ноември 2012г.)*

**Чл. 9.** Забранява се превръщането на пасища, мери в обработваема земя.

**Чл. 10.** Ползването на общинските пасища, мери включва следните начини за въздействие върху тяхното общо състояние, касаещо продуктивността, качеството и ботаническия състав на тревостоя:

1. почистване от нежелана храстовидна растителност и битови отпадъци;

2. поддържане с паша или косене;

3. спазване на определената гъстота на животните на единица площ;

4. поддържане на съществуващите граници (синори) и трайни тераси;

5. наблюдение и контрол на поддържането на пасищата, мерите.

**Раздел ІІІ**

**Ред и условия за предоставяне за ползване на общинските пасища, мери**

**Чл. 11. (1)** Организацията по предоставяне за ползване на общинските пасища, мери се възлага на кмета на общината, кметовете на съответните населени места, кметските наместници и ОП „Управление на общински имоти”.

**(2)** Охраната на общинските пасища, мери се възлага на кметовете на съответните населени места и кметските наместници.

**Чл. 12.** Ежегодно до 1 октомври ОП „Управление на общински имоти“ организира подготовката на подробен анализ на наличните за отдаване общински мери и пасища по землища. Анализът включва:

1. вид на наличните пасища според класификацията им съгласно Наредба от 10.03.2010 г. за условията за допустимост за подпомагане на земеделските парцели по схеми за плащане на площ и за общите и регионални критерии за постоянни пасища;

2. състоянието, в което се намират пасищата и мерите;

3. пасищата, мери от общинския поземлен фонд, които попадат в различните слоеве на СИЗП;

4. максималната натовареност на животните на дка;

5. брой на животните за общо и индивидуално ползване за съответното населено място.

**Чл. 13.** Ежегодно, в срок до 31 октомври на текущата година ОП „Управление на общински имоти” предоставя на кметовете и кметските наместници изготвения анализ по чл. 12.

**Чл. 14. (1)** Ежегодно, в срок до 20 октомври земеделските стопани заявяват писмено желанието си за ползване на пасищата с подаване на заявление до кмета на общината или съответните кметове на населени места, кметски наместници. Заявлението съдържа информация за броя на пасищните животни и за начина на ползване на пасищата – индивидуално, общо ползване или чрез сдружение (като посочва упълномощеното от него лице, което да го представлява в работната група по чл. 16).

**(2)** Заедно със заявлението земеделският стопанин представя и:

1. документ, удостоверяващ броя и вида на животните – копие от актуална анкета карта, служебна бележка или декларация, заверена от ветеринарен лекар;

2. декларация, че е запознат с изискванията за ползване на пасища, мери общинска собственост;

3. удостоверение, че няма непогасени финансови задължения към общината, само когато е заявено желание за индивидуално ползване.

**(3)** При участие чрез сдружение, заедно със заявлението и документите по ал. 2 се представят:

1. документ за учредяване на сдружението (дружествен договор, учредителен акт), както и за представителство в зависимост от избраната форма;

2. документ за регистрация по ЕИК /БУЛСТАТ.

**Чл. 15**. Ежегодно, в срок до 31 октомври кметовете на населените места и кметовете на кметства са длъжни да изготвят списък на желаещите да ползват общинските пасища, мери, който следва да се внесе за разглеждане в работната група по чл.16.

**Чл. 16**. **(1)** На територията на всяко населено място се създава работна група в състав: кмет или упълномощено от него лице, ветеринарен лекар /обслужващ ветеринарния участък/, стопаните, отглеждащи пасищни животни и/или представител на техните сдружения, ползвателите на земеделски земи, граничещи с прокарите и пасищата.

**(2)** В случаите когато стопаните, отглеждащи пасищни животни и ползвателите на земеделски земи, граничещи с прокарите и пасищата са голям брой, същите излъчват упълномощени свои представители, записани в заявлението за участие в работата на работната група.

**(3)** Участниците в работната група са нечетен брой, като поименно състава се определя със заповед на кмета на общината, съответно кмета на населеното място или кметския наместник.

**Чл. 17**. Работната група по чл. 16 разглежда постъпилите заявления от кандидатите за ползване на общински пасища, мери и извършва:

1. Разпределение на наличните пасища, мери пропорционално на броя на животните на всеки стопанин и капацитета на пасището, съгласно предоставения от общината списък с данни за имотите.

2. Определя местоположението на прокарите на територията на съответното землище, които следва да се спазват от всички ползватели на пасищата при отвеждане на животните на паша и водопой.

3. Определя оставащите незаявени или недостигащите пасища, мери, за да се предоставят или търсят от съседни землища.

**Чл. 18**. (1) Работната група заседава при наличие на обикновено мнозинство. Всички решения се вземат с обикновено мнозинство от присъстващите.

(2) Заседанията на работната група са публични и информация за провеждането на заседанията се оповестява на публично място в сградата на общината, в кметствата и на страницата на общината в интернет.

**Чл. 19.** (1) Работната група предлага разпределение на пасищата и мерите за общо и индивидуално ползване, като предхождащо е разпределението за общо ползване.

(2) Предложението по ал. 1 трябва да съдържа протокол от заседанието на работната група, списък с разпределение на пасищата за общо и индивидуално ползване, както и сведения за общинските пасища, мери, които са в недостиг или излишък за съответното землище.

(3) Предложението по ал. 1 се изпраща в срок до 10 ноември до кмета на общината.

**Чл. 20**. Ежегодно в срок до 31 декември Общинският съвет взема решение за начина на разпределение на пасища, мери за общо и индивидуално ползване, след предложение от Кмета на Община Русе.

**(2)** Решението на Общинския съвет по ал. 1 е правно основание за общо ползване на пасища, мери.

**(3)** Пасища, мери за индивидуално ползване се отдават под наем след проведен търг по реда на Глава V, Раздел І от Наредба № 1 на Общински съвет – Русе за общинската собственост.

**Чл. 21**. **(1)** ОП „Управление на общински имоти“ създава и поддържа регистър за ползването на общинските пасища, мери.

**(2)** Регистърът съдържа:

1. лицата, ползващи общинските пасища, мери;

2. данни за ползваните имоти ( населено място, номер на имота, площ, използваеми декари, ….);

3. вид и брой на животните.

4. вписвания на промяна в обстоятелствата на ползвателите;

5. договори за ползване;

6. данни за извършени плащания.

**(3)** За всеки ползвател на пасище, мера се създава досие, в което се съхранява цялата документация по ползването на имота, в т. ч. плащане на годишната наемна цена или такса, данни за състоянието и поддръжката на имота и други.

**Чл. 22 (1)** Общинските пасища, мери, които са в лошо състояние могат да се отдават за срок от 5 години за подобряване, като:

1. за първата и втората година на ползване - не се заплаща наем;

2. за третата година на ползване – се заплаща 50 % от определената начална цена;

3. за четвъртата и петата година включително – се заплаща 100 % от определената цена.

**(2)** За пасищата, мери по ал. 1 се определят годишни цели за подобряване за първа, втора и трета години, съгласно клаузите на договора.

**Раздел ІІІ**

**Контрол и наблюдение на използването на общинските пасища, мери**

**Чл. 23 (1)** ОП „Управление на общински имоти“ осъществява предварителен, текущ и последващ контрол върху пасища, мери от общинския поземлен фонд, както и за тези по чл. 19 от ЗСПЗЗ, чрез проверки, предписания и съставяне на констативни протоколи.

**(2)** Предварителен контрол представлява проверка на състоянието на пасища, мери от ОПФ, както и на тези по чл. 19 от ЗСПЗЗ, преди изготвянето на годишния план за паша;

**(3)** Текущ контрол се осъществява по време на ползването на общинските пасища, мери, както и на тези по чл. 19 от ЗСПЗЗ, чрез периодични проверки на състоянието на имотите.

**(4)** Последващ контрол се извършва след прекратяване ползването чрез приемо – предаване на имотите и опис на същите.

**Раздел IV**

**Задължения на ползвателите на общинските пасища, мери**

**Чл. 24**. При ползването на пасища, мери стопаните са длъжни да спазват установените ветеринарно-санитарни, хигиенни и екологични норми и противопожарни правила , произтичащи от националното и европейско законодателства.

**Чл. 25**. Ползвателите на общинските пасища, мери не могат да преотдават предоставените им за ползване имоти.

**Чл. 26.** При всяка настъпила промяна в обстоятелствата по чл. 27 от настоящата наредба, в десетдневен срок от настъпване на събитието ползвателите на пасище, мера следва да уведомят служителите от ОП „Управление на общински имоти“, звено ЗЗМПГ.

**Чл. 27**. **(1)** Ползвателите на общинските мери и пасища спазват следната численост на пасищните животни, допускани на паша в общинските мери и пасища, съобразно класификацията им в Наредба № 5 от 2010 година.

**2)** В продуктивни пасища:

1. за животни от рода на едрия рогат добитък (ЕРД) на възраст повече от 24 месеца, крави с бозаещи телета, млечни крави и биволици – не по-малко от 10 дка на животно;

2. за животни от рода на ЕРД на възраст до 24 месеца – не по-малко от 6 дка на животно;

3. за овце, кози, кочове и пръчове – не по- малко от 4 дка на животно;

4. за еднокопитни – не по-малко от 11 дка на животно.

**(3)** В слабопродуктивни пасища:

1. за глава едър рогат добитък – не по-малко от 12 дка;

2. за овца и коза – не по-малко от 5 дка;

3. за еднокопитни – не по-малко от 13 дка на животно.

**(4)** В мери:

1. за глава едър рогат добитък – не по-малко от 12 дка;

2. за овца и коза – не по-малко от 6 дка;

3. за еднокопитни – не по-малко от 13 дка на животно.

**Чл. 28**. (1) Ползвателите са длъжни да заплащат годишна такса след определянето й по реда на ЗМДТ и годишен наем при индивидуално ползване на общинските пасища, мери.

**(2)** Таксата за общо ползване е определена в Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе.

**(3)** За индивидуално ползване на пасище, мера началната наемна тръжна цена се определя ежегодно от Общинския съвет. Същата не може да бъде по – ниска от определената наемна цена за ползване на държавни пасища, мери със заповед на министъра на земеделието и храните.

**(4)** Вноските по ал. 2 и 3 се заплащат в срок до 31 декември на годината, предхождаща годината, през която ще се ползват имотите, по банкова сметка на Община Русе.

**Чл. 29**. **(1)** Прекратяването на правото на общо ползване става с решение на Общински съвет в следните случаи:

1. При неплащане изцяло и в срок на годишната такса;
2. При ползване по начин, който не отговаря на приетите правила за ползване на предоставените имоти.

**Чл. 30**. Приходите от внесените такси за ползване на общинските пасища, мери се изразходват за поддържане на същите.

**Раздел V**

**Административно - наказателни разпоредби**

**Чл. 31 (1)** Наказва се с глоба от 500 до 1000 лева всяко физическо лице което:

1. ползва общински мери и пасища без правно основание;

2. преотстъпва предоставените му за ползване общински мери и пасища на трети лица;

**(2)** Наказва се с глоба от 500 до 1000 лева физическо лице и с имуществена санкция от 2000 до 5000 лева едноличен търговец или юридическо лице, което унищожи общински пасища, мери и/или ги превърне в обработваема площ.

**(3)** Наказва се с глоба от 100 до 200 лева лице, което не изпълни предписание на служител на ОП „Управление на общински имоти“, звено ЗЗМПГ, дадено му в кръга на служебните му правомощия.

**(4)** Лице, което запали пасище, мера се наказва с глоба от 1500 до 6 000 лева. При повторно нарушение наказанието е от 2000 до 12 000 лева.

**(5)** Нарушенията се установяват с актове на служители от ОП „Управление на общински имоти“, звено ЗЗМПГ.

**(6)** Наказателните постановления се издават от кмета на общината.

**(7)** Приходите от глоби и имуществени санкции се използват за поддържане на пасищата, мерите.

**Чл. 32.** Административно-наказателното производство се извършва по реда на Закона за административните нарушения и наказания.

**Раздел VІ**

**Допълнителни разпоредби**

**§ 1**. „Пасище” – използвана земеделска площ, която се ползва постоянно, за пет или повече години, за отглеждане на тревни фуражни култури чрез култивиране (засяване) или чрез естествено самозасяване и не е включена в сеитбообората на стопанството.

**§ 2**. „Мера“ - пасище, разположено в близост до населено място, което се ползва само за паша на селскостопански животни.

**§ 3**. „Общо ползване” - традиционна практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада.

**§ 4**. „Индивидуално ползване” – право на ползване на общински пасища, мери, предоставено на един земеделски стопанин.

**§ 5**. „Земеделски стопанин" е физическо или юридическо лице, което извършва земеделска дейност и чието земеделско стопанство е разположено на територията на страната.

**§ 6.** "Земеделско стопанство" са всички производствени единици, управлявани от земеделския стопанин и разположени на територията на страната.

**§ 7.** „Лошо сьстояние“ – пасища, мери, които са заети от дьрвесина и/или храстовидна растителност с височина над 50см, при гьстота надвишаваща 50 броя на хектар, освен ако растителността е важна за защита на водите и почвата, както и такива, които са негодни за подпомагане по схемата за единно плащане на площ.

**ЗАКЛЮЧИТЕЛНИ РАЗПОРЕДБИ**

**§ 8**. Тази Наредба се издава на основание чл. 21 ал. 2 във връзка чл. 21, ал. 1, т. 8 от ЗМСМА, чл. 8 от ЗНА и чл. 76, ал. 3 от АПК.

**§ 9**. Настоящата наредба влиза в сила от оповестяването й на интернет страницата на Общински съвет – Русе.

**§ 10**. Член 28, ал. 1 влиза в сила от 01 януари 2014 година.

**§ 11.** В Наредба №16 за определянето и администрирането на местните такси, цени на услуги и права на територията на община Русе на ОбС – Русе се правят следните изменения:

1. Заглавието на глава Х се изменя така: „Такса за общо ползване на общински пасища, мери от ОПФ“;

2. Създава нов член 53 със следното съдържание: „Таксата за общо ползване на общински пасища, мери от ОПФ е в размер на 3 лева за декар“.

ПРЕДСЕДАТЕЛ НА ОБС

|  |  |
| --- | --- |
| **Годишна такса за общо ползване на общински пасища, мери от ОПФ за 100 дка** | |
|
| **Разходи:** | **Стойност, лева** |
| материали | 21,00 |
| РЗ и осигуровки | 100,00 |
| трасиране | 45,00 |
| режийни | 50,00 |
| РЗ и осигуровки/контрол/ | 50,00 |
| транспорт до землището | 30,00 |
| непредвидени разходи | 4,00 |
| ОБЩО | 300,00 |
| ***Стойност на разхода за 1 дка*** | ***3,00*** |